Օհուս

Օհուս (), նավահանգստային քաղաք (tätort) Շվեդիայում, Բալթիկ ծովի ափին, Սկանիա պատմական մարզում, որ ներկայումս այդ երկրի վարչական բաժանումներից՝ լեներից մեկն է հանդիսանում: Մտնում է Քրիստիանստադի շրջանի կազմի մեջ և բնակչության թվով երկրորդն է այդ շրջանում՝ վարչական կենտրոն Քրիստիանստադից հետո: 2015 թվականի տվյալներով քաղաքի բնակչության թվաքանակը եղել է 9.840:

Օհուսը գտնվում է Սկանիա պատմական մարզի արևելյան մասում, Հելգեի գետաբերանի մոտ, Քրիստիանստադ քաղաքից մոտավորապես 20 կիլոմետր դեպի հարավ-արևելք:

Պատմություն 
Օհուսը հիմնադրվել է վիկինգների ժամանակներում. ութերորդ դարի կեսերին այստեղ եղել է առևտրային աշխույժ բնակավայր: 1149 թվականին այն տրվել է Լունդի արքեպիսկոպոսին, որի հրամանով 12-րդ դարի երկրորդ կեսին կառուցվել է Աոսեուս ամրոցը: Հենց այդ թվականն էլ ընդունված է համարել Օհուսի հիմնադրման տարեթիվ: 1299 թվականին նրան քաղաքի կարգավիճակ և որոշակի արտոնություններ են շնորհվել: Ռեֆորմացիայի ժամանակներևում քաղաքն անկում է ապրել, հաջորդած շվեդա-դանիական պատերազմների պատճառով ենթարկվել է ավերածությունների, ձեռքից ձեռք անցել: 1617 թվականին Դանիայի Քրիստիան Չորրորդ թագավորը Օհուսին զրկել է քաղաքի կարգավիճակից և այդ կարգավիճակը շնորհել 1614 թվականին նրա հարևանությամբ կառուցված Քրիստիանստադին: Շվեդիայում 1971 թվականին իրականացված վարչատարածքային բարեփոխումների արդյունքում Օհուսը, արդեն՝ քյոփինգի կարգավիճակով (Åhus köping) մտցվել է Քրիստիանստադի շրջանի և նույնանուն համայնքի (Kristianstads kommun) կազմի մեջ
:

Զբոսաշրջային տեսարժանություն 
Օհուսը ծովափնյա սիրված առողջավայր է՝ լայնորեն հայտնի իր ավազե լողափերով, միջնադարից պահպանված պատմամշակութային հուշարձաններով, ավանդաբար պահպանվող սիրողական ձկնորսությամբ զբաղվելու բազմազան հնարավորություններով:

Տնտեսություն 
Քաղաքում գործում է ֆրանսիական Պեռնո Ռիկար ընկերության ոգելից խմիչքների գործարան, որտեղ արտադրվում է հանրահայտ Absolut օղին: Ճանաչված այլ ընկերություններ ևս այստեղ ունեն արտադրական ձեռնարկություններ (Ateljé Lyktan AB, Blå Station AB, Knauf Danogips GMBH և այլն): Քաղաքի, տարածաշրջանի և երկրի տնտեսության մեջ կարևոր դեր է խաղում նաև նավահանգիստը (Åhus Hamn & Stuveri AB), որը գլխավորապես սպասարկում է կոնտեյներներ փոխադրող նավերի:

Պատկերասրահ

Ծանոթագրություններ 

Շվեդիայի քաղաքներ
Շվեդիայի նավահանգիստներ
Բալթիկ ծովի նավահանգստային քաղաքներ